     Тема:  [у], [ү] авазлары. У у, Үү хәрефләре.  “Кошлар” темасы.
Максат. 1. [у] авазы, У, у хәрефләре белән таныштыру;  У,Ү хәрефләре кергән сүзләрне дөрес итеп укырга өйрәтү.

 2. Бәйләнешле  сөйләм   телен    үстерү,   балаларның күзәтүчәнлеген, хәтерен, уйлау сәләтен үстерү. 

Дәрес формасы. Дәрес-презентация 

Исәнмесез, балалар!

-Хәерле көннәр сезгә!

Зиһен һәм тел ачкычлары 

Телимен һәммәгезгә.
Балалар, бүгенге дәресебезнең темасы бирелгән рәсемнәрдә яшеренгән. Игътибар белән карагыз әле! Бу рәсемнәрне нәрсә берләштерә? Анда нәрсәләр ясалган?  
Урман, уенчык, ук, үтүк, үрдәк, үлән. Әйе, укучылар, бу сүзләрнең барысында да [у],[ү] авазлары ишетелә. Әйдәгез, бүген әлеге авазлар турында сөйләшик.  Дәресебезнең темасы да [у],[ү] авазлары һәм У,Ү хәрефләре. 
Укучылар, әйтеп карагыз әле , бу авазларны без ничек әйтәбез? 
 Уууууу -   [у] авазын әйткәндә иреннәр алга таба сузыла. Һава агымы бернинди тоткарлыкка да очрамый.  Бу авазны сузып була, ул тавыштан гына тора.
 [у] авазы тагын ничек әйтелер? Калынмы,нечкәме? Калын әйтелә. Димәк, [у] авазы- калын  сузык аваз. [у] авазы кергән сүзләрне укыйбыз. 
Ун, утын, тукран, умарта- бу сүзләр калын әйтелешле сүзләр. 

 Әйдәгез, [ү] авазын әйтеп карыйк. 

Үүүүүү- [ү] авазын әйткәндә иреннәр бөрешеп, алга таба сузыла.Телнең очы тешләргә тия. Һава агымы нечкә булып чыга, аны сузып та, җырлап та була. [ү] авазы- нечкә сузык аваз.  [ү] авазы кергән сүзләрне карыйк әле. Үтүк, үрдәк, үлән, күркә. 
Балалар, нинди авазлар аркасында сүзләр калын яки нечкә әйтелә? Сузыкларның калын яки нечкә булуына карап. 

[у],[ү] авазларын чиратлаштырып әйтәбез. ([у],[ү], [у],[ү], [у],[ү])
Бирелгән сүзләрне бергәләп укыйбыз һәм аларның нечкә яки калынмы икәнен билгелибез.
   урам                             үлән   

   урман                           үрдәк 

  буран                             бүре

   туган                             түтәл

   сузык                            сүзлек

   кул                                күл
Укучылар,авазларны дөрес һәм матур итеп әйтергә безгә тизәйткечләр дә ярдәм итә.  
Минем арттан кабатлыйбыз. 

Тук, тук, тукран,

Тукылдатып утырам,

Мичтә бәлеш пешәме?

Шуны көтеп утырам.

“Ути-ути” дип чакырам  

Күлдәге үрдәгемне.

Күлдә күренми үрдәгем,
Гүзәл, син күрмәдеңме?

 Балалар, бу тизәйткечләрне дәрестән соң да кабатларга тырышыгыз. 

Күзләребез арыды, әйдәгез аларны ял иттереп алыйк.  (Күзләргә гимнастика)

Рәсемнәрдә нәрсәләр сурәтләнгән?  Урындык, үлчәү.
Бу сүзләрне язу өчен безгә У һәм ү хәрефләре кирәк. 

Уу        Үү      бу басма хәрефләр. 

Бу хәрефләр нәрсәгә охшаган соң? 
Әкәм-төкәм яткан юлга,

Мөгезләрен чыгарган.

Охшаган бик тә”У”га

Өен алып бара уңга.

Җылы якка тезелешеп

Кыр казлары очалар

Очып барган кошкайларга 

“Ү”хәрефе охшаган

Әйдәгез, бергә укыйбыз.                                    

[image: image6.png]


    Ау- кайсы очракта  болай әйтәләр?  

    Үә дип бала елый.

  Уууу дип җил улый. 

 У! У! У! дип ябалак кычкыра. 

Балалар, ябалак кайда кычкыра, ул кайда яши? Урманда.  Әйдәгез, урман тавышын тыңлап әзрәк ял итеп алыйк.
( Кош тавышлары)
Балалар, нинди кош тавышларын ишеттегез?  (Ябалак, күке, тукран, сандугач, тургай)
Мин сезгә берничә табышмак әйтәм, уйлап карагыз әле, аларда сүз кайсы кошлар  турында бара?
Гөлдерү-гү, гөлдерү-гү, 
Кызыл тәпи- кемдер бу? (күгәрчен) 

Өе- җирдә,
Җыры күктә. (Тургай)

Җәй такылдый бу чүкеч,
Кыш такылдый бу чүкеч.
Ничек чыдый бу чүкеч?
(Тукран)
Бу сүзләрдә бүген без өйрәнгән авазлар бармы? Әйе, бар.  Кабатлыйк әле,   у-ү .

Балалар, халыкта  “Кошлар- безнең дусларыбыз” дигән әйтем бар. Сез аны ничек аңлыйсыз? Әйе, кошлар безгә бик күп файда китерә, урман-кырларны зарарлы бөҗәкләрдән саклыйлар. 

Без дә кошларга карата рәхимле булыйк, аларның ояларын туздырмыйк,  кышын  кошларга җимлекләр элик. 

Балалар, сез бүгенге дәрестә У,ү хәрефләре  һәм аларны белдерүче  [у],[ү] авазлары белән таныштыгыз.  Бу авазларның кайсы сүзләрдә кулланылуын белдегез. Ә мин сезгә киләсе дәресләрдә уңышлар телим.
